**Upute za CT pregled abdomena i zdjelice**

**Priprema pacijenta** za CT pretrage abdomena i zdjelice podrazumijeva da pacijenti dođu u udobnoj i praktičnoj odjeći i obući koju lako mogu skinuti za realizaciju pretrage.

Na pretragu obavezno ponijeti:

* Uputnicu;
* Narudžbenicu;
* nalaz liječnika koji traži pretragu;
* RTG;
* Ultrazvučne i CT nalaze radiologa ukoliko su prethodno učinjeni, a vezani su direktno uz traženu pretragu.

Ukoliko je pretraga planirana uz primjenu radiološkog kontrastnog sredstva, obavezno ponijeti nalaz ureje i kreatinina iz krvi ne stariji od 30 dana radi procjene bubrežne funkcije.

Najmanje 4 sata prije pregleda ne jesti krutu hranu, a za preglede abdomena je u cilju pripreme potrebno popiti 1l vode, jedan sat prije početka snimanja zbog bolje vizualizacije organa, a za pregled male zdjelice i do 1,5l vode jedan sat prije snimanja.

**Što očekivati od pretrage?**

**CT pretraga** je bezbolna i traje svega nekoliko minuta. Radi se o pretrazi koja podrazumijeva primjenu ionizirajućeg zračenja za stvaranje slike.

Prije samog pregleda potrebno je skinuti sve metalne predmete uključujući nakit, naočale, zubne proteze, ukosnice, kao i odjeću s metalnim dijelovima jer metali mogu značajno umanjiti kvalitetu pregleda.

CT abdomena i zdjelice uključuje pregled cijelog abdomena i zdjelice, s tim da se selektivno mogu raditi regije od interesa.

Ovom pretragom dobivamo dijagnostičke informacije o organima trbušne šupljine, uključujući jetru, gušteraču, slezenu, žučni mjehur i vodove, bubrege, nadbubrežne žlijezde, mokraćni mjehur i organe zdjelice- prostatu kod muškaraca, te maternicu i jajnike kod žena.

Tijekom pregleda pacijent obično leži na leđima s rukama podignutima iznad glave. Osobito je važno da tijekom pregleda pacijent bude miran jer i najmanji pokret narušava kvalitetu slike. Za vrijeme snimanja pacijent je sam u prostoriji. Neke osobe se osjećaju uznemireno ili uplašeno tijekom pregleda, najčešće osobe koje se boje zatvorenog prostora.

Tijekom snimanja CT uređajem pacijent se najčešće **prvo snimi u tzv. nativnoj tehnici**, a zatim se pacijentu ubrizga **kontrastno sredstvo na bazi joda,** te se prati kako navedeni kontrast širi kroz arterije, zatim vene i abdominalne organe. Po načinu na koji kontrast ispunjava pojedine strukture, može se zaključiti o naravi same strukture ili promjene **- pojedine patološke tvorbe pokazuju vrlo karakteristične načine bojanja kontrastom u karakterističnim vremenima,** pa se u mnogim slučajevima na temelju snimanja CT uređajem dođe do definitivne dijagnoze ili do vrlo uske diferencijalne dijagnoze.

Kod nekih osoba se nakon davanja kontrasta može javiti osjećaj topline u tijelu i metalnog okusa u ustima. Ovaj osjećaj je normalan i brzo prolazi.

Ukoliko pacijent ima sklonost ka alergijama treba se javiti svom ordinirajućem liječniku radi provođenja pripreme za pregled, kako bi se izbjegle neželjene reakcije. Priprema se sastoji od uzimanja antihistaminika oralno tijekom sedam dana prije pregleda i na sam dan pregleda.

**U slučaju trudnoće ili sumnje na trudnoću potrebno je obavijestiti radiološko osoblje jer je u tom slučaju MSCT pretraga kontraindicirana!**

Liječnik izdaje nalaz u pisanoj formi isti ili sljedeći dan za bolničke, a u roku nekoliko dana za ambulantne pacijente. **Pisani nalaz može se preuzeti na recepciji Kliničkog zavoda za radiologiju svakim radnim danom od 07:30 do 17:00h.**

Pacijent se s pisanim nalazom radiologa javlja na kontrolu kod liječnika koji je preporučio CT pregled.

Ukoliko radiolog preporučuje daljnju radiološku pretragu isti će taj podatak navesti u svom nalazu.

**Ukoliko u vrijeme pregleda više pacijenata čeka na pretragu u prostorijama Kliničkog zavoda za radiologiju, prednost za ulazak na pregled imaju bolnički pacijenti, djeca, rodilje i stariji pacijenti.**